БIаьста, бекарг (март) беттан 8-чохь хуьлучу Зударийн Дуьненаюкъарчу дийнахь Мескитахь Айдамиров Абузаран а, МухIажаран доьзалехь дуьненчу яьллачу йоIанна, Нохчийчохь цулла хьалха цхьаннан а хилла йоцу хаза, доккха маьIна долу цIе тиллира Машар аьлла. Луларчу берашца «хIарий-мурий» лечкъаргах ловзуш, шена цатайнарг даьлча, кIенташца дов лело кадолуш йолчу йоIана-м, цхьа хан яьлча бен ца хиира шен цIеран маьIна. Машаран 10-г1а шо дара, цхьана дийнахь шен дас, школан директора Абузара, шен кабинет чу кхайкхина, бехк баьккхича: «ХIокху дуьненахь адамаш бертахь даха лаарна, тIамо, девнаша, цатемаша адам делхор совдаьллачу заманахь, сайна маслаIат, машар дукхабезарна, хьуна Машар аьлла цIе тиллинера оха. Амма цкъачунна хьо дIакхаьчначохь «тIом» боцург хIума дац».